ישיבת מליאה, כנסת 23, פרוטוקול מספר 6, 2020-03-25 00:00

יולי יואל אדלשטיין: חברי הכנסת, היום כ"ט באדר תש"ף, 25 במרץ 2020.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: חברי הכנסת, אזרחי ישראל היקרים, ביום שני השבוע בית הדין הגבוה לצדק קבע שעל יושב-ראש הכנסת להעמיד להצבעה, עוד השבוע, את בחירתו של יושב-ראש הכנסת החדש.

יולי יואל אדלשטיין: החלטת בג"ץ אינה מבוססת על לשון החוק אלא על פרשנות חד-צדדית וקיצונית.

יולי יואל אדלשטיין: החלטת בג"ץ סותרת את תקנון הכנסת.

יולי יואל אדלשטיין: החלטת בג"ץ מחריבה את עבודתה של הכנסת.

יולי יואל אדלשטיין: החלטת בג"ץ מהווה התערבות גסה ויהירה של הרשות השופטת בענייניה של הרשות המחוקקת הנבחרת.

יולי יואל אדלשטיין: החלטת בג"ץ פוגעת באופן חסר תקדים בריבונות העם ובריבונות הכנסת.

יולי יואל אדלשטיין: החלטת בג"ץ חותרת תחת יסודותיה של הדמוקרטיה הישראלית.

יולי יואל אדלשטיין: כדמוקרט, כיהודי ציוני, כמי שנלחם נגד משטרים אפלים וכיושב-ראש של בית הנבחרים, אני קובע שהחלטת בג"ץ היא החלטה שגויה וחמורה המביאה לידי ביטוי ליקוי מאורות מסוכן.

יולי יואל אדלשטיין: חברי הכנסת, כמי ששילם מחיר אישי כבד של שנות מאסר ועבודות פרך על הזכות לחיות כאזרח במדינת ישראל, אין צורך בהסברים עד כמה אני אוהב את מדינת ישראל ואת עם ישראל.

יולי יואל אדלשטיין: ולכן, כדמוקרט, כיהודי ציוני, כמי שנלחם נגד משטרים אפלים וכיושב-ראש הבית הזה, לא אניח לישראל להידרדר לאנרכיה.

יולי יואל אדלשטיין: לא אתן יד למלחמת אחים.

יולי יואל אדלשטיין: אפעל על פי רוחו של מנחם בגין, אשר ביוני 1948, בימי אלטלנה, מנע מלחמת אחים.

יולי יואל אדלשטיין: חברי הכנסת, אזרחי ישראל, בימים אלה העם שלנו זקוק לאחדות, זקוק לממשלת אחדות.

יולי יואל אדלשטיין: בימים שבהם מגפה מסכנת אותנו מבחוץ והשסע קורע אותנו מבפנים על כולנו לנהוג כבני אדם, על כולנו להתעלות, על כולנו להתאחד.

יולי יואל אדלשטיין: ולכן, למען מדינת ישראל, וכדי לחדש את הרוח הממלכתית בישראל, אני מתפטר בזאת מתפקידי כיושב-ראש הכנסת.

יולי יואל אדלשטיין: נתפלל ואף נפעל לימים טובים יותר.

יולי יואל אדלשטיין: הודעה למזכירת הכנסת.

ירדנה מלר-הורוביץ: בהתאם להוראות סעיף 5(א)(1), הריני להודיעכם על התפטרותי מתפקיד יושב-ראש הכנסת.

ירדנה מלר-הורוביץ: על החתום, חבר הכנסת יולי יואל אדלשטיין, יושב-ראש הכנסת.

יולי יואל אדלשטיין: תם סדר-היום.

יולי יואל אדלשטיין: הישיבה הבאה תתקיים ביום שני, ה' בניסן תש"ף, 30 במרץ 2020, בשעה 16:00.

יולי יואל אדלשטיין: ישיבה זו נעולה.